Een beseer in brand by gewilde strandhotelRook is sigbaar op die grondvloer van die hotel. Foto: Rescue Care Een mens is beseer toe ŉ brand Sondag by ŉ gewilde hotel op Durban se strandfront uitgebreek het. Garrith Jamieson, woordvoerder van Rescue Care Paramedics, het gesê die brand het omstreeks 18:00 by die Blue Waters-hotel uitgebreek. “Toe paramedici by die toneel opdaag, was die Durban-brandweer en metropolisie reeds op die toneel. Die hotel is ontruim en mense na veiligheid gebring,” het Jamieson gesê. Volgens Jamieson is die brand vinnig in bedwang gebring. “Een vrou wat op die vyfde verdieping was, het geringe beserings opgedoen. Sy is op die toneel gestabiliseer en na ŉ nabygeleë hospitaal geneem vir verdere mediese behandeling.” Die oorsaak van die brand is nog nie bekend nie, maar die polisie, metropolisie en brandweer het ŉ ondersoek na die oorsaak van stapel gestuur om dit te bepaal.